หักค่าใช้จ่ายภาษีเงินได้บุคคลธรรมดา (ตอน 2)
ต่อจากสัปดาห์ที่แล้วเกี่ยวกับการหักค่าใช้จ่ายในการคำนวณภาษีเงินได้บุคคลธรรมดา สำหรับเงินได้พึงประเมินตามมาตรา 40(5)-(8) แห่งประมวลรัษฎากร สรุปได้ดังนี้
13 ก.พ. 2558

โดย...สมชาย ชูเกตุ
ต่อจากสัปดาห์ที่แล้วเกี่ยวกับการหักค่าใช้จ่ายในการคำนวณภาษีเงินได้บุคคลธรรมดา สำหรับเงินได้พึงประเมินตามมาตรา 40(5)-(8) แห่งประมวลรัษฎากร สรุปได้ดังนี้
5.เงินได้พึงประเมินตามมาตรา 40(5) แห่งประมวลรัษฎากร ได้แก่ การให้เช่าทรัพย์สินสามารถเลือกหักค่าใช้จ่ายเหมา หรือหักค่าใช้จ่ายจริง  
กรณีหักค่าใช้จ่ายเหมา
- บ้าน โรงเรือน สิ่งปลูกสร้างอย่างอื่น หรือแพ  อัตรา 30%  
- ที่ดินที่ใช้ในการเกษตรกรรม อัตรา 20%
- ที่ดินที่มิได้ใช้ในการเกษตรกรรม อัตรา 15%  
- ยานพาหนะ อัตรา 30%
- ทรัพย์สินอื่น อัตรา 10%
6.เงินได้พึงประเมินตามมาตรา 40(6) แห่งประมวลรัษฎากร ได้แก่ การประกอบวิชาชีพอิสระสามารถเลือกหักค่าใช้จ่ายเหมาหรือหักค่าใช้จ่ายจริง               กรณีหักค่าใช้จ่ายเหมา
-  การประกอบโรคศิลป  อัตรา 60%  
-  การประกอบวิชาชีพกฎหมาย วิศวกรรม สถาปัตยกรรม การบัญชี  ประณีตศิลปกรรม อัตรา  30%
7.เงินได้พึงประเมินตามมาตรา 40(7) แห่งประมวลรัษฎากร ได้แก่การรับเหมาที่ผู้รับเหมาต้องลงทุนจัดหาสัมภาระสามารถเลือกหักค่าใช้จ่ายเหมาหรือหักค่าใช้จ่ายจริง  
กรณีหักค่าใช้จ่ายเหมา อัตรา 70%
8.เงินได้พึงประเมินตามมาตรา 40(8) แห่งประมวลรัษฎากร ได้แก่ เงินได้ฯ นอกเหนือจากเงินได้พึงประเมินตามมาตรา 40(1)-(7)  แห่งประมวลรัษฎากรสามารถเลือกหักค่าใช้จ่ายเหมาหรือหักค่าใช้จ่ายจริง  
ทั้งนี้  พระราชกฤษฎีกาออกตามความในประมวลรัษฎากร ฉบับที่ 11 กำหนดเงินได้พึงประเมินตามมาตรา 40(8) แห่งประมวลรัษฎากรจำนวน 43 รายการ สามารถเลือกหักค่าใช้จ่ายเหมาอัตรา 40-85% หรือเลือกหักค่าใช้จ่ายจริงได้ เงินได้ฯ นอกเหนือจาก 43 รายการ ต้องหักค่าใช้จ่ายจริงเท่านั้น เช่น การขายอสังหา ริมทรัพย์ที่มุ่งค้าหากำไร เป็นต้น
การหักค่าใช้จ่ายเหมามีข้อดี กรณีที่หลักฐานค่าใช้จ่ายต่างๆ ไม่สามารถหามาประกอบการหักค่าใช้จ่ายได้ การหักค่าใช้จ่ายเหมาจึงเป็นที่นิยมใช้มากกว่าการหักค่าใช้จ่ายจริง สำหรับผู้ประกอบการรายเล็กๆ  แต่ถ้ามีหลักฐานค่าใช้จ่ายจริงและเป็นไปตามเงื่อนไข มาตรา 65 ทวิ และมาตรา 65 ตรี แห่งประมวลรัษฎากร หากมีจำนวนค่าใช้จ่ายสูงกว่าการหักค่าใช้จ่ายเหมาก็ควรเลือกหักค่าใช้จ่ายจริง ซึ่งจะมีผลทำให้เสียภาษีน้อยกว่าหักค่าใช้จ่ายเหมา
การเลือกหักค่าใช้จ่ายวิธีใดจะเป็นประโยชน์สูงสุดกับผู้มีเงินได้ฯ ขึ้นอยู่กับประเภทเงินได้พึงประเมินและการเลือกหักค่าใช้จ่ายเป็นการเหมาหรือหักค่าใช้จ่ายจริง สัปดาห์หน้าเป็นเรื่องเกี่ยวกับการหักลดหย่อนและยกเว้นภาษีในการคำนวณภาษีเงินได้บุคคลธรรมดา
สวัสดีครับ